CELEX: 62008TN0246
Language: el
Date: 2008-06-25 00:00:00
Title: Υπόθεση T-246/08: Προσφυγή της 25ης Ιουνίου 2008 — Melli Bank κατά Συμβουλίου

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/34
            
         Προσφυγή της 25ης Ιουνίου 2008 — Melli Bank κατά Συμβουλίου
   (Υπόθεση T-246/08)
   (2008/C 197/59)
   Γλώσσα διαδικασίας: η αγγλική
   Διάδικοι
   
      Προσφεύγουσα: Melli Bank plc (Λονδίνο, Ηνωμένο Βασίλειο) (εκπρόσωποι: R. Gordon, QC, J. Stratford, Barrister, R. Gwynne και T. Din, Solicitors)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την παράγραφο 4 του τμήματος B του παραρτήματος της αποφάσεως 2008/475/ΕΚ του Συμβουλίου, σχετικά ορισμένα περιοριστικά μέτρα κατά του Ιράν, καθόσον εφαρμόζεται στη Melli Bank plc·
            
         
               —
            
            
               να λάβει κάθε περαιτέρω ή άλλο μέτρο που φαίνεται δίκαιο και κατάλληλο υπό τις περιστάσεις αυτές·
            
         
               —
            
            
               να καταδικάσει το Συμβούλιο στην καταβολή των εξόδων της τράπεζας όσον αφορά την παρούσα προσφυγή.
            
         Ισχυρισμοί και κύρια επιχειρήματα
   Στην υπό κρίση υπόθεση, η προσφεύγουσα ζητεί τη μερική ακύρωση της αποφάσεως 2008/475/ΕΚ του Συμβουλίου, της 23ης Ιουνίου 2008 (1), περί εφαρμογής του άρθρου 7, παράγραφος 2, του κανονισμού 423/2007 σχετικά με ορισμένα περιοριστικά μέτρα κατά του Ιράν (2), στον βαθμό που η προσφεύγουσα περιλαμβάνεται στον κατάλογο των φυσικών και νομικών προσώπων, των οντοτήτων και των οργανισμών, των οποίων δεσμεύονται τα κεφάλαια και οι οικονομικοί πόροι κατ' εφαρμογήν της διατάξεως αυτής.
   Η προσφεύγουσα ζητεί την ακύρωση της παραγράφου 4 του τμήματος B του παραρτήματος, καθόσον την αφορά, θεωρώντας ότι είναι διττώς παράνομη.
   Πρώτον, η προσφεύγουσα υποστηρίζει ότι η προσβαλλόμενη απόφαση είναι δυσανάλογη λόγω του ότι η δέσμευση των κεφαλαίων και των οικονομικών περιουσιακών της στοιχείων i) δεν έχει λογική σχέση με τον σκοπό της παρεμποδίσεως της διαδόσεως πυρηνικών όπλων ή της χρηματοδοτήσεώς της και ii) δεν αποτελεί το λιγότερο περιοριστικό μέτρο για να ασκηθεί ο έλεγχος της προσφεύγουσας ή για να επιτευχθεί ο σκοπός της παρεμποδίσεως της χρηματοδοτήσεως της διαδόσεως πυρηνικών όπλων.
   Δεύτερον, η προσφεύγουσα ισχυρίζεται ότι η προσβαλλόμενη απόφαση συνιστά παραβίαση της αρχής της απαγορεύσεως των διακρίσεων λόγω του ότι, αφενός, η προσφεύγουσα είναι στην ίδια κατάσταση με άλλες θυγατρικές ιρανικών τραπεζών στο Ηνωμένο Βασίλειο και τελεί σε ουσιωδώς παρεμφερή κατάσταση με αυτή άλλων τραπεζών του Ηνωμένου Βασιλείου, συμπεριλαμβανομένων αυτών που έχουν συναλλαγές με το Ιράν, αλλά αντιμετωπίστηκε κατά διαφορετικό τρόπο, και, αφετέρου, τελεί σε σημαντικά διαφορετική κατάσταση σε σχέση με μια άλλη τράπεζα που προσδιορίστηκε από το Συμβούλιο Ασφαλείας των Ηνωμένων Εθνών αλλά η οποία αντιμετωπίστηκε κατά τον ίδιο τρόπο.
   
      (1)  ΕΕ 2008, L 163, σ. 29.
   
      (2)  Κανονισμός (ΕΚ) 423/2007 του Συμβουλίου, της 19 Απριλίου 2007, σχετικά με ορισμένα περιοριστικά μέτρα κατά του Ιράν (ΕΕ 2007, L 103, σ. 1).